Papersnake/gushiwen huggingface dataset:
大业二绝
孔武仲（宋代）

杳杳扬州只隔淮，龙舟彩舸映天来。
春风咫尺伊川路，不放君王殿脚回。
危语
权德舆（唐代）

被病独行逢乳虎，狂风骇浪失棹橹。

举人看榜闻晓鼓，孱夫孽子遇妒母。
咏燕
祁顺（明代）

毛羽照青春，衔泥不厌频。画梁高处好，谁是捲帘人。
中秋韩绪仲李伯襄二太史林元培工部过集待月
曾道唯（明代）

城阙微茫夜色悬，开尊秋半待婵娟。未看素魄流虚幌，止觉同云淡远天。

禁漏暗惊欢会短，清光输向别时圆。明宵尚有南楼兴，肯信佳期动隔年。
赠张绘秘教九题·诗魔
林逋（宋代）

花露湿晴春，秋灯落烬频。
祇缘吟有味，不觉坐劳神。
寄远情无极，搜奇事转新。
此魔降不到，珍重五天人。
水龙吟 老人寿词
侯寘（宋代）

夜来霜拂帘旌，淡云丽日开清晓。香猊金暖，冰壶玉嫩，佳辰寒早。

橘绿橙黄，袖红裙翠，一堂欢笑。正梅妃月姊，雪肌粉面，争妆点、潇湘好。

莫惜芳尊屡倒。拥群仙、醉游蓬岛。东床俊选，南溟归信，一时俱到。

鬓影摇春，命书纡锦，子孙环绕。看他时归去，飞觞石涧，侍甘泉老。
樛枝桧
李廌（宋代）

桧今老矣何兢兢，樛枝下屈如不胜。
左松右柏非尔朋，繁霜茂雪徒骄矜。
鞠躬不敢骞其肱，午阴凄凄绿鬅鬙。
六月爽气飞秋冰，萦纡茂密罗附藤。
猿猱臂绝愁难升，老龙衔雨将飞腾，
矫首欲举逄饥鹏。
题思范轩二首
张伯玉（宋代）

英衮多年去竹轩，更思风节记山樊。
抗言后坐遗忠美，通使河源旧策存。
诗石欲留千古永，棠阴还对一楼繁。
使君才望须相继，莫厌林间驻画轓。
祖逖
徐钧（宋代）

慷慨才能立志坚，计谋端可定中原。
晋元倘使图经略，事业韩彭可比肩。
阆仙洞
徐舫（元代）

天龙古洞几年时，时雨流酥润石衣。流水桃花春不老，乱山云石翠相依。

碧鸡叫月神魂杳，白鹤凌空仙驭飞。昨夜大风环佩响，洞宾何处浪吟归？
送共论治道秀才赴京
谢肃（明代）

皇帝龙飞十五年，紫泥诏下九重天。欲令万姓俱安业，先敕群司各荐贤。

治道魁宏须极盛，圣心精一是真传。太平何幸亲临遇，送尔朝京快着鞭。
效陆士衡百年歌十首 其八
黄省曾（明代）

八十时，喉乾唇焦筋力微。户庭玉趾难举移，转辗无寐迫桑榆。

戚戚常恐泰山颓，骸骨不久黄泉归。高堂朱户奈乐何，高堂朱户奈乐何。
黄宪生朝三首
黄公度（宋代）

经术贤关望，訏谟帝席前。
词场声掷地，宪府力回天。
金监风流在，炎陬雨露偏。
殷勤理归揖，早觐日华边。
又次竹枕韵
吴则礼（宋代）

衔蝉惯恼平头奴，遥取鱼肉丰其肤。
胡为掉尾懒相乳，化作青士形已枯。
不许卞璞登氍毹。犹能攫怒气翻鼎无，
踞视穿墉疑欲图。涎流泼泼穿长蒲，
夫人一笑呼与娱。摩挲初欲论梦事，
有底眈眈而睢盱。偶从蛮藤落吴会，
试拈支头当陶瓦，乡县志过青草湖。
老夫得此良自称，熟睡不管痴儿呼。
饭后过南坡观雪二绝 其一
虞俦（宋代）

晨观已落园翁后，饭已来时计一疏。太息若曹谁领会，更教能赋总输渠。
从舅氏李公择将抵京辅以归江南初自淮之西犹
黄庭坚（宋代）

归心摇摇若秋带，哀操切切如蝉吟。
百年双鬓欲俱白，千里一书真万金。
己亥1659除夕
沈光文（清代）

年年送穷穷愈留，今年不送穷且羞。
穷亦知羞穷自去，明朝恰与新年遇。
赠我椒樽属故交，频频推解为同胞。
客路相依十四载，明年此日知何在。
修门遥遥路难通，古来击楫更谁同。
也怜窭空嗟无告，犹欲坚持冰雪操。
爆竹声喧似故乡，繁华满目总堪伤。
起去看天天未晓，鸡声一唱残年了。
渔家傲·荷叶田田青照水
欧阳修（宋代）

荷叶田田青照水。孤舟挽在花阴底。昨夜萧萧疏雨坠。悉不寐。朝来又觉西风起。
雨摆风摇金蕊碎。合欢枝上香房翠。莲子与人长厮类。无好意。年年苦在中心里。
金陵十二钗正册——钗、黛
曹雪芹（清代）

可叹停机德，堪怜咏絮才。
玉带林中挂，金簪雪里埋。
谒汉高帝庙
饶节（宋代）

凤凰山下绿茫茫，杀气犹缠古战场。他日英雄矜胜败，今时田野话兴亡。

狗烹兔死已千载，雷动风行尚一方。过客若馀秦父老，拜祠应有泪浪浪。
古琴
李福（清代）

大雅沦亡后，摩挲百衲琴。曾充君子御，能写古人心。

元酒岂无味，鸣筝空好音。《广陵》嗟寡和，为汝发清吟。
秋日仪真即事十首 其九
刘弇（宋代）

无根涛头万瑶垤，曾是随风起生灭。不应散裂汜人绡，大似半吞广寒月。

纷纷何用辨马牛，皖皖相矜笑蛙鳖。会得秋时买野航，别看吴儿舞狂雪。
东斋杂咏 皂荚
张耒（宋代）

畿县尘埃不可论，故山乔木尚能存。不缘去垢须青荚，自爱苍鳞百岁根。
度荆门望楚
陈子昂（唐代）

遥遥去巫峡，望望下章台。
巴国山川尽，荆门烟雾开。
城分苍野外，树断白云隈。
今日狂歌客，谁知入楚来。
菩萨蛮（代赠）
毛滂（宋代）

端端正正人如月。孜孜媚媚花如颊。花月不如人。眉眉眼眼春。

沈香添小炷。共挹熏炉语。香解著人衣。君心蝴蝶飞。
登会稽蓬莱阁读唐宋士大夫诗
曾丰（宋代）

盘盘矫矫卧龙峰，杰阁峥嵘龙腹中。
柱脚下悬危踏软，檐牙高豁巧衔空。
江山互以青相绕，云雾时翻黑自蒙。
物态任呈千百种，倚栏吾自啸清风。
逍遥咏
宋太宗（宋代）

自在无拘束，逍遥里外安。
顽情终不见，圣境类乎端。
机智将何用，幽深大道宽。
区分能解意，四季一周看。
荆门寄题禅月大师影堂
齐己（唐代）

泽国闻师泥日后，蜀王全礼葬馀灰。白莲塔向清泉锁，

禅月堂馀锦水开。西岳千篇传古律，南宗一句印灵台。

不堪只履还西去，葱岭如今无使回。
滁阳
彭兆荪（清代）

陂塘花鸭水粼粼，苦竹丛芦绝点尘。一抹琅琊山色好，始知身是过江人。
湖上归
周端臣（宋代）

别却吴姬旧酒垆，扁舟吹笛过平湖。
晚云又是商量雨，遮得秋山一半无。
三合温泉
高魁（明代）

路接西陲入望赊，紫霞缥缈傍仙家。炎吹野雾销冬雪，气吐晴岚罩物华。

炼色烹云丹鼎旧，蒸风拂雨篆烟斜。长流似引骊山脉，昼夜源源漾落花。
厓山吊古
李需光（明代）

洪涛滚滚吼厓山，万古英魂瘗此间。日抱孤忠翻浪赤，波飘血泪点苔斑。

元腥已扫龙犹泣，宋愤长含玺未还。吊魂只凭江上笛，月明三弄水潺潺。
玉楼春
利登（宋代）

夹帘不卷重堂暮。白骑少年何处去。云根稚藕已胜花，烟外子松今作树。金月涩知无与。宝瑟风惊犹自语。斜河一道界相思，横隔天心寒似雾。
题蔡端明苏东坡墨迹后四首 其三
虞集（元代）

三生石上旧精魂，邂逅相逢莫重论。
纵有绣囊留别恨，已无明镜著啼痕。
墨戏屠生善老融牛
释智愚（宋代）

草木传真笔力高，戴嵩牛在一秋毫。
此行莫拟天台去，忍作孤僧过石桥。
早起
陈曾寿（清代）

窗曙如见佛，俄然幽黯空。名花一宿觉，好鸟他心通。

宝鼎温馨在，湘帘罨霭中。不随群动起，安隐主人翁。
十叠
刘克庄（宋代）

有花多处便凭栏，插在金瓶不必看。
百斛量珠真富贵，两枝剪彩太寒酸。
淳熙十六年皇后册宝十三首 其十二
郊庙朝会歌辞（宋代）

正位长秋，容典备矣。王假有家，人伦至矣。俪极伣天，多受祉矣。

蛰蛰螽斯，宜孙子矣。
颂古
释慧空（宋代）

一等作野狐，堂堂大丈夫。
徐行青草岸，踏破洞庭湖。
御苑采茶歌十首
熊蕃（宋代）

红日新升气转和，翠篮相逐下层坡。
茶官正要灵芽润，不管新来带露多。
经七里滩①
孟浩然（唐代）

余奉垂堂诫，千金非所轻。②
为多山水乐，频作泛舟行。
五岳追尚子，三湘吊屈平。③
湖经洞庭阔，江入新安清。
复闻严陵濑，乃在兹湍路。④
叠障数百里，沿洄非一趣。
彩翠相氛氲，别流乱奔注。
钓矶平可坐，苔磴滑难步。⑤
猿饮石下潭，鸟还日边树。
观奇恨来晚，倚棹惜将暮。
挥手弄潺［水旁＋爰］。从兹洗尘虑。
冬夜泊僧舍
方干（唐代）

江东寒近腊，野寺水天昏。无酒能消夜，随僧早闭门。

照墙灯焰细，著瓦雨声繁。漂泊仍千里，清吟欲断魂。
郯城
周纶（清代）

春秋郯子国，瓦砾尚孤城。吏事昏鸦集，人烟返照横。

乱流豗地脉，遗戍护农耕。衮衮看前席，凭谁一寄声。
留题授上人曲肱斋
蔡向（宋代）

莫笑此斋小，曲肱聊度年。
玉楼容十二，世界纳三千。
亦可罗尊俎，何妨散简编。
戏余留岁月，墙远不能前。
舟中诵陶诗及诸葛传
王遂（宋代）

隆中气象接莘磻，心术精微日月寒。
学到圣贤无尽处，一毫人力不容安。
水龙吟·唱恭初意如何
李昴英（宋代）

唱恭初意如何，朅来五十三年矣。犁锄颇熟，诗书粗解，簪绅聊矣。自信柴愚，真成汲戆，却无刘腻。向高秋初度，同时有菊，淡相对、风霜里。最癖登山临水。又何心、蜗名蝇利。俗缘未了，强教肉食，何曾知味。无事微吟，会心微笑，逢场微醉。把日生、只恁安排，领取百十二岁。
秦女行
曾季狸（宋代）

妾家家世居淮海，郎罢声名传海内。自从贬死古藤州，门户凋零三十载。

可怜生长深闺里，耳濡目染知文字。亦尝强学谢娘诗，未敢女子称博士。

年长以来逢世乱，黄头鲜卑来入汉。妾身亦复堕兵间，往事不堪回首看。

飘然一身逐胡儿，被驱不异犬与鸡。奔驰万里向沙漠，天长地久无还期。

北风萧萧易水寒，雪花席地经燕山。千杯虏酒安能醉，一曲琵琶不忍弹。

吞声饮恨从谁诉，偶然信口题诗句。眼前有路可还乡，马上无人容我去。

诗成吟罢只茫然，岂意汉地能流传。当时情绪亦可想，至今闻者犹悲酸。

忆昔中郎有女子，亦陷虏中垂一纪。暮年不料逢阿瞒，厚币赎之归故里。

惜哉此女不得如，终竟老死留穹庐。空馀诗话传悽恻，不减胡笳十八拍。
飞萤词
张耒（宋代）

碧梧含风夏夜清，林塘五月初飞萤。翠屏玉簟起凉思，一点秋飞从此生。

方池水深溪雨积，上下辉辉乱凝碧。幸因帘捲到华堂，不畏人惊照瑶席。

汉宫千门连万户，夜夜荧煌暗中度。光流太液池上波，影落金盘月中露。

银阙苍苍玉漏迟，年年为尔足愁思。长门怨妾不成寐，团扇美人还赋诗。

避暑风廊人语笑，栏下扑来罗扇小。已投幽室自分明，更伴残星碧天晓。

君不见连昌宫殿洛阳西，破瓦颓垣今古悲。荒榛腐草无人迹，只有秋来熠耀飞。
凤翥行
释居简（宋代）

破舆不窗帘不旌，短长后先白四丁。旋牵毳衲裹秋鬓，月露点滴垂青冥。

平明驱入三家市，市人惊见左右视。笑云非病亦非狂，不与人同与人异。

抑非湖海空橘陈，不老不死亦不灵。不然天台石桥寺，丹碧剥落泥应真。

须臾一棹脩门去，却遣破舆归凤翥。谓言只借此样僧，非此样僧莫借与。
寄秦少游
徐积（宋代）

子用心于我，知者蔡彦规。彦规今死矣，谁能述所为。

若说子用心，古人如此稀。顾我不能报，临老形于诗。
河间道中早行
汪学金（清代）

偏衫席帽惯长征，清露凉飔趁晓行。乡梦远随残月影，客愁并起乱鸡声。

游梁词赋惭司马，入洛年华感士衡。最是旅程秋信早，哀蛩又傍马头生。
送周畏知二首 其二
张栻（宋代）

半世功名误，苍颜幕府游。文辞追楚些，得失付阳秋。

荐牍方交上，衡门岂重留。青云看稳去，快处一回眸。
送郑推官
司马光（宋代）

形便豳公国，旌旗拥将坛。秦云低落日，塞树怯春寒。

草檄无留思，投壶不废欢。还应笑黄卷，寂寂守儒官。
和舍弟题书堂
杜荀鹤（唐代）

兄弟将知大自强，乱时同葺读书堂。岩泉遇雨多还闹，

溪竹唯风少即凉。藉草醉吟花片落，傍山闲步药苗香。

团圆便是家肥事，何必盈仓与满箱。
两同心（二之一·大石调）
柳永（宋代）

嫩脸修蛾，淡匀轻扫。最爱学、宫体梳妆，偏能做、文人谈笑。绮筵体。舞燕歌云，别有轻妙。

饮散玉炉烟袅。洞房悄悄。锦帐里、低语偏浓，银烛下、细看俱好。那人人，昨夜分明，许伊偕老。
检校樗庵花木二首
刘克庄（宋代）

我与兹山殆有缘，手栽一一已参天。
主林神黠□□佛，老树精乖意是仙。
留客看花聊席地，课僮种树频浇泉。
丹成未可匆匆吃，且向溪边住十年。
次牧《翁六月七日迎河东君于云间喜而有述》诗 其二
徐波（明代）

双栖休比画鸳鸯，真有随身藻荇香。移植柔条承宴寝，捧持飞絮入宫墙。

抱衾无复轮当夕，舞袖虚教列满堂。从此凡间归路杳，行云不再到金昌。
拟古七十首 其四十九 何水部逊示寮
王世贞（明代）

泬寥澄丁夜，黯■流泓碧。晓月媚独征，清霜凌行色。

稍稍曙吐帆，微微风饱席。林辉惊栖乱，波响跳鳞激。

喟然川上逝，念此山中客。晨凉在衾裯，昼事馀巾帻。

饮食不为人，游梦从所适。抚已能无愧，达生遘隐迹。

年事离余往，简书代相迫。寄声夔龙偶，终蹈巢由则。
真珠髻
佚名（宋代）

重重山外，苒苒流光，又是残冬时节。小圆幽径，池边楼畔，翠木时条春别。纤蕊轻苞，粉萼染、猩猩鲜血。乍几日，好景和风，次第一齐催发。天然香艳殊绝。比双成皎皎，倍增芳洁。去年因遇东归使，指远恨、意曾攀折。岂谓浮云，终不放、满枝明月。但叹息，时饮金锺，更绕丛丛繁雪。
出越城访归隐庵主人
释文珦（宋代）

何事相寻向此游，入城不似出城幽。
山於屋外参差见，水到门前款曲流。
树腹半空栖伏翼，竹梢初动蔓牵牛。
分明记得前回过，斜月疎钟到客舟。
听尹鍊师弹琴
吴筠（唐代）

至乐本太一，幽琴和乾坤。郑声久乱雅，此道稀能尊。

吾见尹仙翁，伯牙今复存。众人乘其流，夫子达其源。

在山峻峰峙，在水洪涛奔。都忘迩城阙，但觉清心魂。

代乏识微者，幽音谁与论。
入信州
郑刚中（宋代）

邮亭方此越在衢，已是江南十里逾。
幽谷日来禽对语，平沙霜重雁相呼。
溪旁障水横鱼纲，竹下开门出酒壶。
物态人情随处好，不烦客子叹羁孤。
如梦令·独倚博山峰小
陆游（宋代）

独倚博山峰小。翠雾满身飞绕。只恐学行云，去作阳台春晓。春晓。春晓。满院绿阳芳草。
送崔黄臣寺丞宰临海
梅尧臣（宋代）

补官桐庐时，已饱严陵钓。进吏六百石，又得临海峤。

因之论出处，足以见风调。洪潮可登观，万里涨川窍。

收缩向何归，由来人莫料。凭君能赋才，庶或穷其妙。
偈九首 其七
释惟清（宋代）

一是一，二是二。头上是天，脚下是地。饥即餐兮困即睡，人人皆受如来记。
送钦水部子辰之沛中
谢榛（明代）

清标怜水部，南去意何穷。树色分淮甸，河流见禹功。

乱帆春草外，古堞暮云中。感慨登台处，萧萧起大风。
酬哥舒大少府寄同年科第
元稹（唐代）

前年科第偏年少，未解知羞最爱狂。九陌争驰好鞍马，

八人同著彩衣裳。自言行乐朝朝是，岂料浮生渐渐忙。

赖得官闲且疏散，到君花下忆诸郎。
秋野五首·其二
杜甫（唐代）

易识浮生理，难教一物违。
水深鱼极乐，林茂鸟知归。
衰老甘贫病，荣华有是非。
秋风吹几杖，不厌北山薇。
赣士曾兴宗字光祖以其居篔谷图来求诗
陆游（宋代）

高人心虚万物宗，家世常以仕易农。
买山本爱坡上竹，手种已偃岩前松。
瀑泉三伏凛冰雪，谷声火里酣笙镛。
了知自是一丘壑，不与金精为附庸。
偈颂一百三十三首 其十六
释法薰（宋代）

佛祖真机，曾无准的。钩锁连环，刀挑不出。石田有个道处，未必诸人委悉。

摩诃般若波罗蜜，甚深般若波罗蜜。
宣府 其二
吴升（清代）

幽燕重镇奠雄图，隍堑重重拥大都。洋水东流趋涿鹿，宝峰南峙扼飞狐。

弧旌在韣星常卷，帟幕来巢鸟自呼。无限碧云西海阔，李陵台畔月轮孤。
和陶咏贫士七首 其五
吴芾（宋代）

我爱徐孺子，高名满江干。众人皆欲仕，乃独耻为官。

曾不惮辛苦，负耒营一餐。清节映千古，至今闻者寒。

洪井有祠宇，我尝瞻其颜。不觉愧汗下，竟归长掩关。
代任阆州和人重午二首
项安世（宋代）

游龙蹴浪锦江高，节物惊人感二毛。
京洛承平真富贵，江湖风物欢萧骚。
荃芜有恨流千古，驽骥当年共一槽。
圣处相期君不肯，自煎明焰泣流膏。
芭蕉
毕仲游（宋代）

水痕天影淡相宜，露坐秋凉乍快时。桐叶芭蕉最多事，晓昏风雨报人知。
和魏定父早春十首
王之道（宋代）

辰瓜醉竹定何如，试问君家种莳书。
坐久幽窗转斜日，恰怜梅影上衣裾。
次韵朱万卿五首
陈造（宋代）

平时歌酒伴，云散与风流。
白发潘怀县，青衫许散愁。
生怜自谋拙，人谓不堪忧。
只拟江湖去，狂吟和棹讴。
郡中上元灯减旧例三之二而又迎送使客七首
杨万里（宋代）

红锦芙蓉碧牡丹，今番灯火减前番。
雪泥没滕霜风紧，也有游人看上元。
新置盆池种莲荷菖蒲养小鱼数十头终日玩之甚可爱偶作五言诗
刘敞（宋代）

采芳未盈手，积润不满寻。游鱼亦何乐，幽客同此心。

安排在所寓，相与忘浮沉。济理趣自足，孰知慕高深。

鹏翻荡沧海，龙起焚山林。体妨反多累，岂若终蹄涔。
旌表陈节妇古意
何梦桂（宋代）

庭隅堕缺月，慈乌惊夜啼。
哀啼心独苦，抱雏耿孤栖。
孤栖不自恤，怀人在中闺。
嫠纬织不成，抚杼羌憯凄。
{上艹下迅去辶}{上艹下迅去辶}守孤儿，覆额发未齐。
矢心负螟蠃，两手各持携。
廪粟不自富，岁以粒遗黎。
大火化劫运，终然完白圭。
邅回蹇吾道，三纲坠涂泥。
须眉众妇女，愧死一寡妻。
徽名表贞节，乐队彩生门题。
斲雪灵山山，濯清沙溪溪。
三唱卫柏舟，天横斗柄低。
古意
耿湋（唐代）

虽言千骑上头居，一世生离恨有馀。

叶下绮窗银烛冷，含啼自草锦中书。
秋步龟山回文
卓梦采（清代）

飞还倦鸟翠烟迷，曲径荒芜草拂堤。微绿动时翻蝶舞，静林幽处住鸦啼。

衣迎落叶秋风冷，洞锁斜阳夕照低。挥麈话僧閒白鹤，依依影映碧云栖。
安溪鹿鸣呈诸先辈
陈宓（宋代）

威凤来翔羽翼新，蓝溪风气益温醇。彤墀看唱三名外，璧水犹登四十人。

仙李蟠根连月窟，桂枝平步折天津。雪窗莫忘辛勤日，省酒簪花曲水滨。
白菊
陈国是（明代）

我有高堂白玉枝，泠然风月自摛披。黄金世界红尘眼，谁识乾坤太素姿。
秋夜同黄候章登羊城南楼
何其伟（明代）

雉堞巍峨控上游，西风萧瑟正飕飕。月华远映澄湖净，朔气迥含孤屿愁。

有客独悬欧冶剑，何人同瞰仲宣楼。风尘望断多烽火，画角声馀起百忧。
西江月（咏酴醿菊）
陈师道（宋代）

点点轻黄减白，垂垂重露生鲜。肌香骨秀月中仙。雪满瑶台曳练。

绰约却宜长见，清真不假余妍。殷勤与插小婵娟。要试尊前玉面。
秋丁美宋尹分韵得南字
郑真（明代）

宫墙崇苑集朋簪，河汉秋高曙色涵。衮座煌煌瞻粉藻，班行济济服朱蓝。

笙箫合乐群鸾舞，酒醴浮樽万蚁酣。已见仁侯昭格享，咏歌谁得似周南。
广州行呈方伯胡公
韩上桂（明代）

踰岭以南多高山，形势大类函谷关。天生列嶂真奇绝，苍梧大庾如连环。

连环翠削芙蓉片，千山万水开乡县。析水津通牛女躔，牂牁道绕南溟甸。

广州地势沃且平，石羊永奠桑麻成。春风蚤到尉佗郭，旭日朝看陆贾城。

陆贾城中十万家，尉佗郭里七香车。闾阎扑地流清吹，观阁连天带彩霞。

彩霞下湛胥江浒，紫气远薄东南土。当年左纛竞繁华，至今越秀盘歌舞。

烟市繁华宛洛同，如花越女何丰茸。扶留嚼后唇如血，茉莉妆残髻转慵。

二月斗春草，惜芳人美好。五月竞龙舟，靓服盼中流。

东连浴日观，西上弄珠楼。看花问虞苑，沉钓引金牛。

丹荔黄橙珍果错，蔗浆密饵银盘络。西樵茗煮碧云泉，罗浮春动红螺杓。

江边鼓吹何喧阗，商航贾舶相往旋。珊瑚玳瑁倾都市，象齿文犀错绮筵。

合浦明珠连乘照，日南火布经宵燃。别有声名照寰宇，人物中州堪比数。

张崔伟节耀星辰，丘梁瑰业雄终古。悲歌慷慨眇燕齐，委佩从容袭邹鲁。

郁水神洲岂偶然，乡里衣冠不乏贤。投笔岂无定远志，请缨还拟终军年。

愚生僻处东南隅，因攀八桂滞番禺。勿言泽国无奇士，愿附鹏飞达汉衢。
颂古三十一首
释原妙（宋代）

银蟾出海照无私，处处分明是阿谁。
见面不须重问讯，从教日炙与风吹。
挽京口使君丰郎中十首
刘宰（宋代）

牢盆利散海隅空，一念焦劳轸圣衷。
万井春回和气满，皇华玉节到淮东。
冬夜痴坐似闻才元作集有日矣因和前韵奉呈
张元干（宋代）

拥炉书帙易尘灰，览古临窗独对梅。
未寤径须呼子慎，常奴何得比方回。
虚名到底将安用，能事从来不受催。
似许相过陪客醉，胸中那复有愁堆。
正月五日漫兴
余芑舒（宋代）

雪檐晴作雨，道空日如年。
燕坐无馀事，床头易一编。
初夏
陆游（宋代）

笋生遮狭径，溪涨入疏篱。
渐及分秧候，还当煮茧时。
雨昏鸡共嬾，米尽鼠同饥。
村巷无来客，清羸只自知。
和刁太博新墅十题其十新井
梅尧臣（宋代）

浅浅清泉自监开，鳞鳞寒甃未生苔。
山中亭午野禽渴，不畏人惊欲下来。
临江仙
赵长卿（宋代）

元约三年。文卿不忍舍主，厥母不容与议，坚索之去。今失于一农夫，常常寄声，或片纸数字问讯。仙源有感，遂和其韵

破靥盈盈巧笑，举杯滟滟迎逢。慧心端有谢娘风。烛花香雾，娇困面微红。

别恨彩笺虽寄，清歌浅酌难同。梦回楚馆雨云空。相思春暮，愁满绿芜中。
颂古九十八首
释印肃（宋代）

家不破兮人不亡，设机不应转郎当。
龟毛拂子呵呵笑，六月炎天好大霜。
牧牛行为傅宪使题
左国玑（明代）

即墨城头鼓声疾，安平夜纵火牛出。龙纹尽逐海烟消，空道燕牛皆股慄。

陈涛血溅流成波，杨绾效古用法过。义军十万一朝尽，牛车羊车将奈何。

虎贲西来静中夏，手握乾符运元化。归马山阳动作群，牧牛已入桃林下。

中都飞龙真圣牛，开天立地康斯民。迩来一百八十载，整顿万物归阳春。

女知纺绩男知稼，白犊乌犍满桑柘。农事殷丰见国祯，太平写作牛间画。

霜台宪使凌川公，驱车洛下来观风。自言宝此是绝笔，意思有在真无穷。

提携为访东门客，幛子春含野烟白。山雨初晴饱放回，閒眠碧草垂杨陌。

此图上应三台光，吴伟画出非猖狂。我闻保泰在公辈，几时振铎登岩廊。

丞相当时见何晚，道傍苦问耕牛喘。但使常调玉烛和，无劳更辨春深浅。
送同落第者东归
李益（唐代）

东门有行客，落日满前山。圣代谁知者，沧洲今独还。

片云归海暮，流水背城闲。余亦依嵩颍，松花深闭关。
秋兴 其三
孙勋（明代）

朱夏閒销一局棋，战情输胜未堪悲。应怜泌水栖迟日，无复长沙感慨时。

函谷旧经饶注读，冀门归马谢驱驰。薰风喜戴重华阁，频向南来鼓阜思。
至日早雪时郊祀毕壬寅之二
晁说之（宋代）

冬来无雪待佳辰，玉日飞霙喜更新。
风偃南郊云献瑞，龙腾北更日潜春。
壁门仗下千官佩，瑶席歌前万国珍。
负亹曾臣符竹冷，属车目断不飞尘。
水龙吟（寿宁国太守王大卿正月二日）
李廷忠（宋代）

风流最数宣城，奇山秀水神仙府。琴高台畔，花姑坛上，鸾翔凤舞。春度玉墀，月升金掌，荣分铜虎。想少陵，知有异人间出，三百载、留佳句。

岁岁椒盘柏斝，到明朝、又还重举。阳和散作，千岩瑞雪，两溪甘雨。汲取恩波，酿成禄酒，庆公初度。有东风传报，都人已为，筑沙堤路。
致仕後即事
陆游（宋代）

老民一日脱朝衣，回首平生万事非。
赤脚婢沽村酿去，平头奴驭草驴归。
和葺庐韵
黄庚（元代）

地僻浑无车马喧，禅房修饰称居女。
庄严固是由心造，丹雘多应被眼满。
佛法不须身外觅，世缘只作梦中看。
我来欲问无生话，万面西江一吸乾。
生日
吴芾（宋代）

藜杖纶巾度几春，紫袍頳带一番新。
恩荣可但将延世，渥泽还欣再及亲。
已见里中夸盛事，何妨林下作闲人。
年逾七十仍希有，寿酒须拼饮百巡。
韩贾
李纲（宋代）

退之守潮阳，戚嗟见章表。贾生傅长沙，自广托鵩鸟。

拘达言虽殊，均为未能了。今我谪龙津，管库素所晓。

粗令职事办，便觉溪山好。燕坐一室间，妄念悉除扫。

岂复计穷通，端亦忘寿夭。回观古人心，颇叹二子小。
发句米奉议见示与诸公唱和北山壮观佳篇因索
苏颂（宋代）

欲状江山秀，无如格律诗。
形容天际美，假借笔端奇。
注目临沧近，沿流北固卑。
不因篇咏见，绝景有谁知。
捣练子
王微(明代)（明代）

心缕缕，愁踽踽，红颜可逐春归去。梦中犹殢惜花心，醒来又听催花雨。
过衡州值雨人遇赋
李曾伯（宋代）

行尽潇湘第几山，短舆轧轧费跻攀。
柳边官驿堠十里，竹里人家屋数间。
宿霭弄阴风料峭，春泥障路雨斓斑。
韶华衮衮成虚掷，强托清吟解病颜。
静宜园二十八景诗 其七 青未了
弘历（清代）

拳石堪称岱，来青况复同。川原渺何极，云木望无穷。

社尚怀居易，价疑招远公。升高应绝顶，不必畏蚕丛。
书室独坐
陈渊（宋代）

春入庭柯寸寸蓝，风檐孤坐怯轻衫。青天白日从来好，柏树桃花子细参。
游■
常令孙（宋代）

薝卜花中燕子飞，旌旗小队到招提。客车陆续毡重席，僧馔雍客藿间藜。

文奕已先元墅夺，诗坛渐压鲁山低。归来醉步谁扶杖，月在牛栏西复西。
和潞公与昌言正叔游独乐园徘徊久之主人不至
司马光（宋代）

茂勋成亮采，胜赏寄风流。闲引翘林客，同为独乐游。

厌居华宇盛，翻爱弊庐幽。愧不先操彗，迎尘立道周。
瑶台顶 其八 禹城
王翰（唐代）

空城隐隐枕鸣条，大禹卑宫万国朝。九数契中非出洛，八年在国独乘橇。

雨收残垒苔痕绿，烧过高台草色焦。君去明州经会稽，神祠走奠莫辞遥。
遗任子渊省元六首
员兴宗（宋代）

何劳话前三，俱共入不二。
耕耕我村田，自免荆棘累。
因兹等用舍，已作舟不系。
枯风掩我情，零露泫我泪。
秋日遣兴二首
李洪（宋代）

时序循环速，还惊一叶飞。
草衰山自瘦，雨罢水增肥。
芡嚼鲛人泪，荷凋楚客衣。
鲈鱼不易得，张翰正思归。
宝华岩
赵善嗑（宋代）

宝色晴光合，浮岚薄翠微。
天开今觉路，洞锁古神扉。
淡拂山僧帽，闲随野客衣。
日斜凉吹起，林壑更依依。
落花五十首·其四
沈周（明代）

是谁揉碎锦云堆，著地难扶气力颓。
懊恼夜生听雨枕，浮沉朝入送春杯。
梢傍小剩莺还掠，风背差迟鴂又催。
瞥眼兴亡供一笑，竟因何落竟何开。
贞女峡
吕本中（宋代）

欲上贞女峡，江险未敢行。岂是畏江险，愧此贞女名。

时经丧乱畏，世不闻坚贞。烈士久丧节，丈夫多败盟。

宁闻闺房秀，感义不偷生。穷荒礼法在，尚此留佳声。

时事有通塞，江流无浊清。欲行勿惮险，为君先濯缨。
寒食郊行书事
范成大（宋代）

野店垂杨步，荒祠苦竹丛。
鹭窥芦箔水，鸟啄纸钱风。
媪引浓妆女，儿扶烂醉翁。
深村时节好，应为去年丰。
同李二十八夜次襄城（李正封也）
韩愈（唐代）

周楚仍连接，川原乍屈盘。云垂天不暖，尘涨雪犹乾。

印绶归台室，旌旗别将坛。欲知迎候盛，骑火万星攒。
送王万里赴阙
洪咨夔（宋代）

安西老元戎，再出护全蜀。
槃槃大幕府，宾从如立竹。
狷者多调娱，狂者间枨触。
谁与得中行，有美万里独。
正大一根气，义利两孰复。
信人乐正子，君了蘧伯玉。
春风半萧艾。秋雨几薋菉。
划然心眼明，见此霜晓菊。
何人诵子虚，燕说得举烛。
平沙起孤鸿，太液下黄鹄。
云深阊阖启，天近觚棱矗。
牖明易纳约，井渫终受福。
杨柳细吹絮，海棠豔成屋。
买酒鏖东风，嘉陵江水绿。
奉和颜使君真卿修《韵海》毕会诸文士东堂重校
皎然（唐代）

外学宗硕儒，游焉从后进。恃以仁恕广，不学门栏峻。

著书裨理化，奉上表诚信。探讨始河图，纷纶归海韵。

亲承大匠琢，况睹颓波振。错简记铅椠，阅书移玉镇。

曷由旌不朽，盛美流歌引。
为顾美山赋五字田
释文珦（宋代）

宝此五字田，不羡千亩耤。
冥搜为播种，发言皆黍稷。
梅山老吟农，良已著深绩。
终然乃有秋，不负平生力。
颂古四十五首
释如珙（宋代）

人来面壁成多事，争得心开见本源。
空劫已前诸佛子，话头不举自然圆。
菩萨蛮　 集句
刘基（明代）

林中独酌邻家酒，门前学种先生柳。灌木自悲吟，风泉清道心。

独行潭底影，蝉噪林逾静。渡口欲黄昏，残阳归掩门。
偈颂一百零二首
释绍昙（宋代）

结夏已十日了也，寒山子作麽生。
村诗吟落韵，竹管贮残羹。
结夏已十日了也，水牯牛作麽生。
爱从荒草去，不向坦途行。
精神陡顿，头角峥嵘。
好把一坑埋瘞却，千峰云静月华明。
送张南宾还会稽 其一
刘璟（明代）

越吟羁客久思家，鞍马西风别路赊。归到故园行乐处，逢人应自说龙沙。
读梅福传有感
高斯得（宋代）

君不见绥和天子在御世五春，画堂甲观寂寂空无人。
岂无壮发类元帝，奈燕飞来啄皇孙。
三星屡暗紫宫裹，群臣默默谁扣阍。
忽闻县道上急变，乃是南昌梅子真。
书言愿蚤建三统。以孔子后上继殷。
存人自立乃周武，壅人自塞为亡秦。
陛下若欲保继嗣，成汤不祀宜留神。
子真先曾拄王凤，言不见省徒报闻。
小臣读史每流涕，福於异代犹谆谆。
而况交柯紫荆树，东枝憔悴西枝荣。
有能建此第一义，本支百世何足云。
杂诗四首
韩愈（唐代）

朝蝇不须驱，暮蚊不可拍。
蝇蚊满八区，可尽与相格。
得时能几时，与汝恣啖咋。
凉风九月到，扫不见踪迹。
鹊鸣声楂楂，乌噪声擭擭。
争斗庭宇间，持身博弹射。
黄鹄能忍饥，两翅久不擘。
苍苍云海路，岁晚将无获。
截橑为欂栌，斫楹以为椽。
束蒿以代之，小大不相权。
虽无风雨灾，得不覆且颠。
解辔弃骐骥，蹇驴鞭使前。
昆仑高万里，岁尽道苦邅。
停车卧轮下，绝意于神仙。
雀鸣朝营食，鸠鸣暮觅群。
独有知时鹤，虽鸣不缘身。
喑蝉终不鸣，有抱不列陈。
蛙黾鸣无谓，閤閤只乱人。
何子温家有巨竹数顷因成绝句
李之仪（宋代）

老绿阴森锁昼寒，儿孙延裔不知年。欲归顿失来时路，一似高风暗雨天。
观物二首
洪咨夔（宋代）

薄命天元定，深居日转长。
塔铃空洛度，车铎惯琅珰。
笋长竹还老，莲迟荷自香。
羡他雏又乳，双燕胜春忙。
夏日同张莼江太守海游得海字即席偶成
赵完璧（明代）

桂棹兰桡泛沧海，微薰晴日萃僚寀。澄波万里碧泓瀜，遥山几僚青𡾊嵬。

笙箫呖呖醉醁𨤍，烟霭迢迢听欸乃。回首风尘万事忘，临江横槊今安在。
答苕华诗
竺僧度（魏晋）

机运无停住，倏忽岁时过。巨石会当竭，芥子岂云多。

良由去不会，故令川上嗟。不闻荣启期，皓首发清歌。

布衣可暖身，谁论饰绫罗。今世虽云乐，当奈后生何。

罪福良由已，宁云已恤他。
绍兴祀先农摄事七首 其六 亚、终献用《同安》。
郊庙朝会歌辞（宋代）

旨具百味，酌备三畴。贰觞既毕，礼洽意周。庶几嘉飨，格神之幽。

相我穑事，锡以有秋。
题周江左鼎足斋斋中所贮书画古法物
范景文（明代）

结庐人外意萧然，香国翻成小有天。四壁忽生空翠湿，千秋如见墨痕鲜。

摩挲金石人俱古，寝处缥缃梦亦仙。共我于中成鼎足，坐来谁羡米家船。
次韵吴教授题子应山斋
刘子翚（宋代）

芒鞋竹杖日随身，所向逍遥乐任真。
强健挂冠非矫俗，荣华得任转迷人。
爱山兀兀常心醉，与世悠悠只貌亲。
最晚论交欣得子，一樽犹足慰漂沦。
挽中书侍郎懿献傅公二首 其一
刘摰（宋代）

里闬推前辈，臣邻接近班。深心语默外，大节险夷间。

付托龟趺字，哀荣马鬣山。遥知济源第，风月草堂闲。
过郭继一处士草堂
张次贤（宋代）

爱寂尘轩冕，辞荣结草茨。
午云封石磴，春鸟语花枝。
茶熟琴三弄，诗成酒一卮。
笑予长鞅掌，暂此共栖迟。
古乐府飞龙曲留上陈左相
高适（唐代）

德以精灵降，时膺梦寐求。
苍生谢安石，天子富平侯。
尊俎资高论，岩廊挹大猷。
相门连户牖，卿族嗣弓裘。
豁达云开霁，清明月映秋。
能为吉甫颂，善用子房筹。
阶砌思攀陟，门阑尚阻修。
高山不易仰，大匠本难投。
迹与松乔合，心缘启沃留。
公才山吏部，书癖杜荆州。
幸沐千年圣，何辞一尉休。
折腰知宠辱，回首见沉浮。
天地庄生马，江湖范蠡舟。
逍遥堪自乐，浩荡信无忧。
去此从黄绶，归欤任白头。
风尘与霄汉，瞻望日悠悠。
即事二首
晁说之（宋代）

晚霭沈山月隐林，终朝好学仲长瘖。
忍将老易供书画，更与何人得断金。
大庆殿元会
胡宿（宋代）

殿里炉香散彩云，殿前旌仗从朝暾。后夔六乐调时律，太皞千春入御樽。

神化还随苍震始，天颜却映少阳温。新年喜气知多少，郁郁葱葱覆九门。
送僧归南岳
齐己（唐代）

浊世住终难，孤峰念永安。逆风眉磔磔，冲雪锡珊珊。

石室关霞嫩，松枝拂藓干。岩猿应认得，连臂下句栏。
偈颂二十二首
释道生（宋代）

三月既望，惠风和畅。
龟峰擂鼓升堂，云集五湖龙象。
人人鼻孔辽天，好个西来榜样。
郡内闲斋
张九龄（唐代）

郡阁昼常掩，庭芜日复滋。檐风落鸟毳，窗叶挂虫丝。

拙病宦情少，羁闲秋气悲。理人无异绩，为郡但经时。

唯有江湖意，沉冥空在兹。
回放翁书
张镃（宋代）

鸥盟惭久寒，驹足谁苦絷。
霜雪两岁暮，转首飞箭急。
脂车乏敏手，爱字翻旧笈。
三山白净水，树屋影{楫木换角}{楫木换角}。
梅花百枝寄，宁当一顾揖。
官冷坐名势，天道会张翕。
多忧莫白头，丹铅火常集。
观虎翼士戍宜州
刘攽（宋代）

虎贲王爪士，铜柱国南门。魑魅非人境，蛮夷尽鸟言。

瘴烟旗纛黑，雾雨剑铓昏。即路皆无色，何时见北辕。
道室秋夜
陆游（宋代）

江上穷秋日，庵中独夜时。
丹灵敺竖子，神定出婴儿。
粱熟犹余梦，柯摧未毕棋。
神仙元可学，往矣不须疑。
东城
滕塛（宋代）

东城有高楼，峨峨冠城阙。
我来属昏暮，见此初上月。
遥天罗江山，极目如霁雪。
江山秀如此，岂不生豪杰。
临风一高歌，达曙何由歇。
仲咸因春游商山下得三怪石辇致郡斋甚有幽趣
王禹偁（宋代）

咏尽千峰雪，吟行六里春。
布多成暇政，方称好闲身。
物得商山下，形如震泽根。
初期谷城叟，乍遇魏榆神。
固异它山石，还同似玉珉。
绕看犹汩没，斲见渐轮囷。
草拥才抽甲，烟封几得辛。
绿藏苔漠漠，青乱叶蓁蓁。
蛟蜃浑疑活，琳琅势逼真。
杖敲清有韵，衣拂莹无尘。
起似生徐甲，扶如醉伯伦。
知吾怜磊落，移尔山荒榛。
留滞诚为久，遭逢盖有因。
胜携堕鹊印，喜过骇鸡玲。
齐列幽斋畔，休藏古涧滨。
未邀耽酒客，先对抱琴人。
带藓形虽瘦，穿交气已振。
自非怀峭绝，安得免沉沦。
月影无云夕，烟姿有雪辰。
参差光互动，高下势相均。
接待同嘉士，搜求等隽民。
苍茫劳拂拭，感还似陶钧。
抚惜情如旧，装添景自新。
窗风声淅淅，檐鸟语欣欣。
映合移红药，遮须翦绿筠。
使君安置後，勾我往来频。
扪摸闲垂袖，偎挨醉脱巾。
海山低岌嶪，华岳小嶙峋。
鹭毳莹如霰，蜗涎曳似银。
峰峦轻菡萏，雕琢笑麒麟。
雨霁岚光滴，春晴黛点匀。
鼎分聊自得，芝秀好相亲。
宋陨知难及，秦鞭似弗仁。
无瑕收作宝，不速敬如宾。
仙掌怜应拔，山眉妬亦嚬。
罅开青虎眼，痕駮黑虬鳞。
怪隐深难测，神驱恐不遵。
倚多凉透骨，卧近冷侵茵。
蹙缩回蛇尾，谽齚兽兽唇。
云孙堪结伴，松老合为邻。
对耻风标俗，题愁格力贫。
玉堆深媿白，黛泼不如彬。
埋去甘长往，移来忽并伸。
露喷秋洗发，云触晓生津。
清越时堪叩，嵌崆永不磷。
似龙兼易扰，如虎岂难驯。
夜槛含星彩，晴轩烁日轮。
三人铛脚看，一盏瓮头醇。
罗刹迎潮怒，干将插土皴。
沉沉吁可怪，瑟瑟比难臻。
斗莹宁饶璧，争年不让椿。
闲书堪试笔，醉坐好垂纶。
何啻为三友，还应直万缗。
贪看棋错路，竞爱酒忘巡。
利若刀悬蜀，危於阁耸陈。
一拳终太小，五色却非纯。
有泐应难待，无言讵可询。
摩挲夸玉立，围绕似环循。
为匠虽非郢，吟诗莫谓秦。
须容一株上，题着旧词臣。
江中望月
卢照邻（唐代）

江水向涔阳，澄澄写月光。镜圆珠溜彻，弦满箭波长。

沉钩摇兔影，浮桂动丹芳。延照相思夕，千里共沾裳。
渑池道中
晁补之（宋代）

虎狼敌国易良图，望见将军要引车。
不畏秦强畏廉斗，古来只有蔺相如。
石塘感旧十绝
刘克庄（宋代）

禅学年来亦自衰，大丛林属小阇梨。
寒翁庵子如蜗殻，却有弥天释住持。
得符先生作焚香寮东郡赵鼎臣赋诗以寄之
赵鼎臣（宋代）

编蒲为帘竹为床，先生一室如僧房。乞米未来朝食粥，闭门不出坐焚香。

铜炉霏霏擢烟缕，长伴诗翁作诗苦。郁然百和入肝脾，散落诗中出奇语。

昔年我亦预言诗，裹粮问道今其时。肯将司法尽传我，愿与先生管香火。
病中杂咏十首
陆游（宋代）

半年不读书，顾影疑非我。
乃知百年中，如此过亦可。
书能作汝祟，识字果非福。
明年倘未死，乐哉驾黄犊！
题丁氏堂六言四首 其一
刘一止（宋代）

妙喜何曾断取，竺峰几日飞来。乞与溪山暮宿，都教浓翠成堆。
倦寻芳 其一 渡汨罗
周之琦（清代）

素波箭激，新涨奁平，舟舣烟浦。道左残碑，题字不堪重抚。

寂寂江天如梦寐，悠悠湘水无今古。悼贞魂，但怀沙事往，九歌悽苦。

忆泽畔、行吟憔悴，渔父难招，詹尹空诉。怨偶椒兰，争念美人迟暮。

鱼腹长怜埋恨日，蛾眉岂有容身处。近端阳，听迎神、数声箫鼓。
漏屋雨
赵崇森（宋代）

官屋无钱可得修，雨来难免震凌忧。
墙基有罅相将踣，地杖无钉自在浮。
仆折松枝通夹溜，儿编竹叶学行舟。
衣衾漂湿浑闲事，且上书楼把画收。
九曲櫂歌十首
白玉蟾（宋代）

幔亭峰下泛仙船，洞口琼花锁翠烟。
一自魏王归绛阙，至今哀怨岭头猿。
感事十诗上李侍郎
陈造（宋代）

国工铸良剑，发白心志悴。
晶荧淬敛余，干莫并犀利。
入匣蛰虬龙，落手慑魑魅。
卫身未足道，适用在一试。
楼兰犹颉颃，顾汝岂虚器。
早服云母散
白居易（唐代）

晓服云英漱井华，寥然身若在烟霞。药销日晏三匙饭，

酒渴春深一碗茶。每夜坐禅观水月，有时行醉玩风花。

净名事理人难解，身不出家心出家。
上元被差监酤妙觉书呈文叔二首 其二
周行己（宋代）

窃禄知踰分，论才昧所长。幸同操犊鼻，几不试渔阳。

醉客或遭诟，少年来索尝。此吾稽古力，咄咄未须忙。
缫丝行
王虎臣（元代）

输班轮机旋若风，吴姬拮据无好容。神蚕遭烹不自悔，以死利世功无穷。

当空一缕如抽雪，宛转萦纡无断绝。谁知中有长恨端，心事从今为君说。

车声愈急丝愈永，比妾愁肠犹易尽。去年丝成尽入官，弊衣不足常苦寒。

今年蚕苗犹在纸，已向豪家借仓米。探汤拾绪手欲烂，辛苦无人慰憔悴。

生平自知妾命薄，讵忍将愁诉夫婿。吴绫蜀锦多光辉，明朝已上他人机。
咏虞美人草 其二
徐桂（明代）

红颜一日尽江湄，芳草能传易代姿。尚想施朱留片萼，翻疑化碧有单枝。

迎风似逐歌声起，宿雨那经舞袖垂。微艳莫教轻委地，徘徊犹似美人贻。
登鹳雀楼
畅诸（唐代）

迥临飞鸟上，高出世尘间。
天势围平野，河流入断山。
寄题庐陵曾氏新居
韩淲（宋代）

孝哉有子作斯堂，孺慕终身信不忘。橘熟可能怀陆绩，枕凉无复扇黄香。

庭闱深处空萱盛，门户高时合桂芳。退傅之诗人所敬，从今名字表江乡。
行出东山望出川（一题作行至出川作）
孟浩然（唐代）

异县非吾土，连山尽绿篁。
平田出郭少，盘坂入云长。
万壑归於出，千峰划彼苍。
猿声乱楚峡，人语带巴乡。
石上攒椒树，藤间缀蜜房。
雪馀春未暖，岚解昼初阳。
征马疲登顿，归帆爱渺茫。
坐欣沿溜下，信宿见维桑。
道中即事
方岳（宋代）

十日山寒雨不休，仆其痡矣得无愁。
老夫自爱归程好，肯为春泥怨鹁鸠。
鹡鸰行，赠刘客生
钱澄之（清代）

中庭有佳树，两鸟鸣高枝。毛羽既相类，声音亦参差。

摇尾踯躅鸟心乐，刘生听之心伤悲。刘生关西游侠子，兄为中丞弟御史。

中丞开府亲握兵，生也谢病卧虔城。渔阳马飞章贡城，胡兵百战汉兵新。

江右诸将少节制，廉颇空思用赵人！鼓声才接列校奔，按剑独有中丞存。

楚师乘胜得知武，宋人弃甲失华元。朝廷是非竟安在，守城论功战者罪。

赐印益令逃将骄，蠲躯徒使英雄悔！刘生、刘生哭勿哀，友恭自是天性胎。

泣血常知寝处湿，上书屡为时相猜！尔不闻信国被擒航海脱，李广遭缚夺马回？

忠孝自获神明助，中丞不死突围来！
次韵陈学正
陈造（宋代）

区中尘外自由身，囊不留钱最入神。
便约春秋同保社，不妨天地著陈人。
园翁溪友曾无间，野蔌山希繼荐新。
却叹声名雪堂老，莫年岭海梦峨岷。
酹江月·和友驿中言别
文天祥（宋代）

乾坤能大，算蛟龙元不是池中物。风雨牢愁无著处，那更寒蛩四壁。横槊题诗，登楼作赋，万事空中雪。江流如此，方来还有英杰。(寒蛩 一作：寒虫)
堪笑一叶漂零，重来淮水，正凉风新发。镜里朱颜都变尽，只有丹心难灭。去去龙沙，江山回首，一线青如发。故人应念，杜鹃枝上残月。
上政府五首
郭印（宋代）

政和乙未对彤庭，袖笔曾陪四海英。
三十七年浑梦境，六千馀里邈神京。
大钧播物无垠际，小录搜才有姓名。
屈指西南存者几，成都首县一孤生。
送令狐岫宰恩阳
韦应物（唐代）

大雪天地闭，群山夜来晴。居家犹苦寒，子有千里行。

行行安得辞，荷此蒲璧荣。贤豪争追攀，饮饯出西京。

樽酒岂不欢，暮春自有程。离人起视日，仆御促前征。

逶迟岁已穷，当造巴子城。和风被草木，江水日夜清。

从来知善政，离别慰友生。
角招 其二 次黄伯阳苕溪舟中韵
邵亨贞（元代）

暮云起。苕溪上，画桡荡漾春水。道人烟浪里。信笔赋诗，千古无此。

吴头楚尾。问旧日、陶朱邻里。撷得江蓠寄远，向天角歇孤帆，且行行休矣。

吟倚。柳阴傍晚，花期暗数，芳事今余几。旧游难屈指。

化鹤归来，依然城市。纷纭闹紫。岂不羡、山林宫徵。

更约吟船共舣。剩判得、落残花，欺行李。
送林六秀才之广劝其早归
郑侠（宋代）

无情乌兔两相追，岁月蹉跎一箭飞。
解报劬劳能几日，可堪容易旷慈闱。
须知楚国千锺粟，不直莱庭一彩衣。
我念松楸心独苦，故知吾子不如归。
次韵太学舒博士尧文示同志
晁补之（宋代）

北门望瀛关，一苇初莫渡。儒宫连案几，会合岂非数。

蝉鸣几何时，庭菊下白露。念当慰佳节，觞酌美无度。

不然坐岁晚，流景急飞兔。区区人一马，官舍勤早暮。

经时枉见赠，弥月不能赋。竹斋行茗粥，寂莫当屡赴。

此君安可得，霜雪不改故。诗如战交地，高处要先据。

牛羹君放饭，轑鼎吾亦饫。顾惭咏伐檀，无补餐已素。

还家便却埽，况乃无户屦。
访陈廷瑞有感
刘宰（宋代）

间维有常度，曜灵无停辀。
翩翩叶辞柯，过眼绿已稠。
弱榦不盈尺，忽已高岑楼。
念昔过庭日，朋来悉良俦。
我年未成童，子少无与侔。
我质本驾骀，蹇步畏阻修。
子如渥洼驹，猛气已食牛。
当时二老人，笑语欢且酬。
门户各有托，宁计才与不。
登门如昨日，星纪逾再周。
二老安在哉，体魄归山丘。
隔屋闻读书，玉树锵琳球。
呼灯使来前，秀气炯双眸。
问之垂九龄，属对解冥搜。
感此伤我心，泪下不可收。
来者日已长，逝者挽不留。
其间我与子，能阅几春秋。
宁复青衿佩，与子从亲游。
幸子齿犹壮，有母方白头。
刷翮凌青霄，足胜负米由。
而我风树悲，耿耿何时休。
四十已无闻，过是夫何求。
矧复病日侵，见面良可羞。
竹实不疗饥，芰制非寒裘。
躬耕苦勤劳，代耕多悔尤。
学仙竟谁成，百年等浮沤。
挽仰天地间，身世真悠悠。
时雨涨绿池，好风交平畴。
嘤嘤出谷鸟，汎汎川上鸥。
遇景适会心，旷望聊夷犹。
药山三咏 其二 伏牛庵
李纲（宋代）

侍者何须召二空，一元调伏自知风。轩然栋宇翚飞处，何似当年茅竹中。
新定感兴五首
范仲淹（宋代）

去国三千里，风波岂不赊。
回思洞庭险，无限胜长沙。
奉寄满足窟主王雅州所居也
周孚（宋代）

知君投老竟谁逢，摩度罗城宿契同。妙语幸陪三日款，病怀顿失十年穷。

向时尺鴳嗟渠辈，今日冥鸿信此翁。莫惜平生太玄草，君山元自识扬雄。
韦皋
徐钧（宋代）

抚边年久赋徭宽，善政春秋俗自安。
蜀道虽危今坦易，登天不比向时难。
题刘理之木石
薛汉（元代）

木石山人枕溪曲，尽日看山如不足。一朝木石真到眼，昔者寓言今实录。

何年老楠生长空山中，枯根入地蟠蛟龙。嵌窦玲珑削苍璧，宛如当年苏老之三峰。

浪齧沙沿岁时久，岂知竟落渔人手。渔人好饮君好奇，驼入君家博升斗。

君不见嗜石相国李与牛，不惜千金购罗搜。岂知山人奄有一丘壑，只费平原五督邮。
同官直舍有木犀一株盛开与余修竹惟隔屏墙尔
姜特立（宋代）

小山丛桂隔墙阴，曲槛修篁别作林。
芳意不孤符有德，寒梢相近本无心。
春多得地生何幸，岁晚为邻分益深。
赖有高人发佳致，因成盛事寄微吟。
句 其四十
释惠崇（宋代）

花漏沉山月，云衣起海风。
皇后阁端午帖子
夏竦（宋代）

日记采兰追楚俗，化孚流荇诵周诗。
肃恭懿德垂彤管，九御归心百福宜。
和奇父竹斋小池及游春五绝
胡寅（宋代）

春事已惊飞柳絮，香醪何日酿松脂。
要平万点风前恨，莫遣千钟醒后知。
栗里华阳窝辞 栗里琴
王质（宋代）

宜竹宜松，宜山宜溪。有月与风，无适不宜。在我窝兮不可撄，千头万绪丛关心，才闻一声无一星。
鸳鸯梦·午醉厌厌醒自晚
贺铸（宋代）

午醉厌厌醒自晚，鸳鸯春梦初惊。闲花深院听啼莺。斜阳如有惊，偏傍小窗明。
莫倚雕阑怀往事，吴山楚水纵横。多情人奈物无情。闲愁朝复暮，相应两潮生。
酬王判官和九日韵
陈傅良（宋代）

怀自何年晚见懽，匆匆惜已□声班。
青刍白饭吾何有，风月犹堪倒玉山。
和任宰元绍见寄十首以归来问信湖山抚摩松菊
吴芾（宋代）

为邑赤城下，岂欲寻赤松。
我家幸不远，杖履会相从。
昭潭十爱
梅挚（宋代）

我爱昭州寺，东西占景开。
门临九峰列，僧自五天来。
讲次花飘席，斋馀鸟下台。
万民共行药，终讌首慵回。
嘲解十首
王迈（宋代）

杞天之下夜长吁，朝上封章肝胆刳。
自是诸公忌生语，不应圣主怒狂夫。
我将行礼敖嫌简，子欲正名由笑迂。
宁作首阳人饿死，不为仗马恋生刍。
刘宠
徐钧（宋代）

门无吏扰夜安眠，前守何如此守贤。
却是山民缠旧习，区区相送尚持钱。
简叔易益谦兄弟
吕本中（宋代）

秋来归兴复何如，李范声名更羡渠。它日买田吾有策，两家兄弟要邻居。
送王君谟还匡庐 其二
欧必元（明代）

上驷中原久擅场，争看气色欲腾骧。未乘天子双龙骏，暂跨仙人五穗羊。
登西樵后即往罗浮山
区仕衡（宋代）

大科百丈兴翛然，东向朱明七洞天。
蹑级修衢通绝巘，凿空灵罕架飞烟。
凤毛五色天岩上，竹篆千秋石室前。
两入名山劳蜡屐，安期于世竟能仙。
华下送文浦（一作涓）
司空图（唐代）

郊居谢名利，何事最相亲。渐与论诗久，皆知得句新。
川明虹照雨，树密鸟冲人。应念从今去，还来岳下频。
隋堤用罗昭谏韵
许琮（宋代）

万树青青入望遥，行人犹自说隋朝。
啼莺不管繁华歇，还带春风上柳条。
次韵谢师厚斋中有感
刘挚（宋代）

一庭春桂与秋兰，元礼龙门笑闭关。不以使台严陛级，盎然和气见声颜。

平生怀抱风尘外，终日图书几席间。天下苍生瞻世德，东山宁许乞高闲。
渔家傲 题延陵别业
徐媛（明代）

板扉小隐清溪曲。夜月罗浮花覆屋。木笼戛戛摇生谷。

庄田熟。桔皋悬向茅檐宿。

青山一片芙蓉簇。林皋逸韵敲横竹。远浦轻帆低几幅。

浓睡足。笑看小妇双鬟绿。
久雨期王将军不至
杜甫（唐代）

天雨萧萧滞茅屋，空山无以慰幽独。锐头将军来何迟，

令我心中苦不足。数看黄雾乱玄云，时听严风折乔木。

泉源泠泠杂猿狖，泥泞漠漠饥鸿鹄。岁暮穷阴耿未已，

人生会面难再得。忆尔腰下铁丝箭，射杀林中雪色鹿。

前者坐皮因问毛，知子历险人马劳。异兽如飞星宿落，

应弦不碍苍山高。安得突骑只五千，崒然眉骨皆尔曹。

走平乱世相催促，一豁明主正郁陶。忆昔范增碎玉斗，

未使吴兵著白袍。昏昏阊阖闭氛祲，十月荆南雷怒号。
菩萨蛮·夏景回文
苏轼（宋代）

火云凝汗挥珠颗。颗珠挥汗凝云火。琼暖碧纱轻。轻纱碧暖琼。
晕腮嫌枕印。印枕嫌腮晕。闲照晚妆残。残妆晚照闲。
经乱后九日游圭峰
唐元楫（明代）

不蹑名峰已十霜，老僧閒坐过重阳。一条旧瀑因风细，万树新松绕径长。

破院云封香缥缈，石台斗近色青苍。醉来未尽登临兴，倚柱高歌学楚狂。
山居四景 其二 竹露
李纲（宋代）

森然绕槛翠琅玕，瘦节疏枝特地寒。底事叶垂浑不舞，金风零露夜漙漙。
绿窗诗十八首 其八
孙蕙兰（元代）

楼前杨柳发青枝，楼下春寒病起时。独坐小窗无气力，隔帘风乱海棠丝。
赵侯保民惠政纪实诗 纪出俸钱权当八
邵君美（宋代）

库家不典更愁人，作么经营米与薪。自出俸钱权抵当，雪霜时候反如春。
感兴十首 其三
韩淲（宋代）

我本何为也自休，靠他宁不略回头。徒誇扇枕黄香好，肯道悲秋宋玉愁。
次严介溪朝房落成斋居纪事之什三首 其二
孙承恩（明代）

斋居寂寂斗横西，高阁遥闻刻漏齐。鸣玉时从趋凤阙，避人不漏学鸡栖。

秪将夙夜勤公务，仰荷帡幪拜御题。内使每传催入对，袖中疏草独亲携。
句 其一
赵祯（宋代）

寒儒逢景运，报德合如何。
送赵长史归闽川
齐己（唐代）

荆门与闽越，关戍隔三千。风雪扬帆去，台隍指海边。

客情消旅火，王化似尧年。莫失春回约，江城谷雨前。
妙明法师游楚蜀归山
牛焘（清代）

名山到处任淹留，又泛烟波逐鹭鸥。优钵渴餐嵋岭雪，军持寒汲岳阳流。

月明方丈孤舟梦，叶落双桥旧雨秋。一卷新诗一壶酒，归来高卧白云楼。
草阁谣戊寅夏志感
张元凯（明代）

子云草阁无数椽，风雨不蔽何萧然。常抱明月巢其端，归鸿鸣萧同翩跹。

何物黄狐爨下游，雄飞雌伏将焉求。狡焉日欲穿我屋，何不尔思正旧丘。

长谣送尔归，吾自掩吾扉。庭梧日徙倚，山桂生芳菲。
重叠金（除日立春）
黄升（宋代）

银幡彩胜参差剪。东风吹上钗头燕。一笑绕花身。小桃先报春。

新春今日是。明日新年至。擘茧莫探官。人间行路难。
德操充之皆约九月间见过今皆未至扶杖出门悠然有感
吕本中（宋代）

病着文书懒出门，偶扶藜杖看行云。屋头日在转花影，水面风来散縠纹。

不厌莫城千嶂合，稍令明月万家分。小庭留得清秋在，已见霜红未见君。
过天山和上人韵二绝 其一
耶律楚材（元代）

从征万里走风沙，南北东西总是家。落得胸中空索索，凝然心是白莲花。
雨夜偶书
陆游（宋代）

高卧空堂风雨来，更阑频看烛花摧。
新凉萧爽秋期近，多病侵寻老境催。
万事极知终变灭，一官那得久低回。
床头幸有楞枷在，更炷烬香手自开。
赵府录官满 其二
释居简（宋代）

萧洒宣城掾，仙源似布韦。欲疏伊洛正，不与父兄违。

雾隐虽如晦，胎仙弗愿肥。暮云无限思，金溜一竿微。
伏羲八卦
佚名（先秦）

古者包牺氏之王天下也，仰则观象于天，俯则观法于地，观鸟兽之文与地之宜，近取诸身，远取诸物，于是始作八卦，以通神明之德，以类万物之情。《周易·系辞》
和赵生二首
胡寅（宋代）

冠月裾云佩绿霞，百年将此送生涯。
愁心别后无诗草，病眼灯生有醉花。
落笔擅场聊写意，背山临水遂成家。
也须南亩多栽秫，休似东陵只种瓜。
题杨升庵先生画像
伯麟（清代）

十年持节滇山道，到处滇民话公好。大名遗像两峥嵘，气节文公此雄颢。

当时大礼难具论，私恩公义日分门。左顺门前一痛哭，遂令异世悲忠魂。

忠魂不生经九死，万里崎岖到金齿。凤凰折翅猿哀鸣，著书谈笑空山里。

谈笑空山休问天，谁信公来不等闲。安边定乱书生事，家僮亲手杀定铨。

平生爱检前朝史，自使西南重访此。寻甸州连武定州，战地犹闻鼓声起。

西南况复疮痍久，更忆先生调护某。止贪救困在山霖，抚衷自问我何有。

写韵楼前花乱飞，黄蕉丹荔今何时。风吹山鬼薜萝带，飒飒有人唱《楚词》。

迎神欲奏罗池曲，何人笔力昌黎足。不然更谱鹤南飞，雪叶千山滇水绿。
呈李书史四首
王梦应（宋代）

林塘万绿压沈沈，云满吟窝足靓深。
几朵青山成畏友，一窗白日照初心。
邳州八景 其二 仙掌晴霞
唐之淳（明代）

何处丹霞似赤城，仙人掌上最分明。若非玉女裁衣罢，定是天孙织锦成。

孤鹜齐飞天欲雨，断桥斜映夜还晴。会须绝顶营茅屋，采作朝餐咽日精。
蒋帝庙二首
马之纯（宋代）

一尉为官亦已轻，后来封爵一何荣。
骨青相貌由来异，羽白威神俨似生。
尝遣阴兵随义旅，不从私铸长奸萌。
自当血食钟山上，仍与钟山换却名。
病中遣怀
陆游（宋代）

开皱紫栗如拳大，带叶黄柑染袖香。
天与山家讲邻好，江天昨夜有新霜。
盘洲杂韵上 水仙
洪适（宋代）

龙宫陈酒器，金盏白银台。欲结埙篪伴，无踰绿萼梅。
自蒲圻临湘趋岳阳道中作十首 其七
李纲（宋代）

远谪三湘欲卜居，试从詹尹拂占书。昂昂愿作云间鹤，泛泛宁为波底鱼。

咿喔突梯真得计，洁廉正直却成疏。益坚节操行吾志，龟策从来自不如。
荐冰
卢钧（唐代）

荐冰朝日后，辟庙晓光清。不改晶荧质，能彰雨露情。

且无霜共晶，岂与水均明。在捧摇寒色，当呈表素诚。

凝姿陈俎豆，浮彩映窗楹。皎皎盘盂侧，棱棱严气生。
久病
陆游（宋代）

卧疾阅三时，冥冥不自持。
婢谙曾制药，犬识旧迎医。
质贷交亲厌，呻吟里巷知。
有时推枕起，清啸尚能奇。
次韵杨郎中洙早春
刘摰（宋代）

病客疏慵甚，江城节物新。东风惊柳思，暖雪斗梅春。

老信来双鬓，闲愁著一身。贱贫非士耻，漉酒有陶巾。
闲居拟齐梁四首
贯休（唐代）

夜雨山草滋，爽籁生古木。闲吟竹仙偈，清于嚼金玉。

蟋蟀啼坏墙，苟免悲局促。道人优昙花，迢迢远山绿。

果熟无低枝，芳香入屏帷。故人久不来，萱草何离离。

苦吟斋貌减，更被杉风吹。独赖湖上翁，时为烹露葵。

红藕映嘉鲂，澄池照孤坐。池痕放文彩，雨气增慵堕。

山翁寄术药，幸得秋病可。终召十七人，云中备香火。

清气生沧洲，残云落林薮。放鹤久不归，不知更归否。

支策到江湄，江皋木叶飞。自怜为客远，还如鹊绕枝。

南枝复北枝，玉露沾毛衣。
滑中赠崔高士瑾
王季友1（唐代）

夫子保药命，外身得无咎。日月不能老，化肠为筋否。

十年前见君，甲子过我寿。于何今相逢，华发在我后。

近而知其远，少见今白首。遥信蓬莱宫，不死世世有。

玄石采盈担，神方秘其肘。问家惟指云，爱气常言酒。

摄生固如此，履道当不朽。未能太玄同，愿亦天地久。

实腹以芝朮，贱形乃刍狗。自勉将勉余，良药在苦口。
偈颂一百二十三首
释祖钦（宋代）

一切法离分别相，依前诸相自如如。
春风影里乾坤大，无限江山开画图。
雪月梅
谢宗可（元代）

苔枝擎重半朦胧，漠漠梨云梦不同。香护姮娥眠玉鉴，影随姑射下瑶宫。

冰蟾光透南枝夜，翠羽声凄古树风。天上人间浑一色，几分春意有无中。
村翁
姜特立（宋代）

茅茨西日暖，翁媪自相依。不识鸳鸯意，双双作伴飞。
暮春
陆游（宋代）

憔悴都门白发新，归来一振客衣尘。啼莺妒梦频催晓，飞絮钟情独殿春。

湖上风光犹淡沱，尊前怀抱颇清真。诗成绝恨知心少，自写吴笺寄故人。
送智道者
释慧空（宋代）

宛陵道者菩萨子，化遍东吴今到此。干戈丛里月行空，忧苦海中莲出水。

知空曾见老衡阳，冷火枯床同夜雨。大有衡阳跳灶儿，珍重此行俱访取。
饯许州宋司马赴任
李適（唐代）

昔吾游箕山，朅来涉颍水。复有许由庙，迢迢白云里。

闻君佐繁昌，临风怅怀此。傥到平舆泉，寄谢干将里。
景泰山七仙寺
方信孺（宋代）

老衲诛茅昔小留，七仙阴为护岩幽。
不将石履呈奇怪，安得西归好话头。
白苹洲
徐仲谋（宋代）

风流人物两相逢，白傅高文纪汉公。
三圃五亭装郡景，千花万卉媚春风。
玉液池
张诩（明代）

五月五日彩队出，宫娥粉黛争盛饰。龙舟竞渡玉液池，君王沈盛连日夕。

淡荡春风花草香，黄鹂恰恰啼萧墙。当时歌舞游人乐，今日荒苔管夕阳。
杂诗二十二首 其八
刘敞（宋代）

秋风吹宾鸿，千里飞一息。水阔稻粱寡，天寒霜雪逼。

岂不抱远稻，憔悴伤颜色。鷾鸸乘春晖，采采华羽翼。

侧身袭人间，慧巧谁怵愓。出入金玉堂，户牖初不隔。

上无饮啄患，下有居处益。胡为事高远，肮脏莫自适。
义方堂瞻先贤遗像
丘葵（宋代）

六经重刊定，炳炳如日月。
毫分而楼析，反约以详说。
千载开我人，遗书□□□。
和君俞喜雨
韩维（宋代）

一夜歊炎散烈风，清和从令气潜通。诚微敢谓天心应，政拙惟希岁事丰。

便有欢声南亩俗，首传佳句少陵翁。心灰鬓雪无馀愿，饱食安居与众同。
浣溪沙（寿老母）
张辑（宋代）

夏果初收唤绿华。冰盘巧簇映金瓜。荷香飞上玉流霞。

明月长留千岁色，蟠桃多结几番花。谁知罗带有丹砂。
偈
释智深（宋代）

兜率降生，双林示灭。
掘地讨天，虚空钉橛。
四十九年，播土扬尘。
虚百余会，纳尽败缺。
尽力布网张罗，未免唤龟作鳖。
末后拘尸城畔，槨示双趺。
旁人冷眼，看来大借弄巧成拙。
赁屋吟
邵雍（宋代）

屋新人喜居，屋弊人思去。
主若善修完，何时不能住。
赋得溪云初起日沈阁 
萧联魁（清代）

一上城楼望，秋初景已凉。日沈高阁里，云起小溪旁。

白练随波高，金乌入栋梁。遥空晖隐隐，深壑水泱泱。

壮丽千寻耸，苍茫万笏将。逐风来四面，带雾蔽中央。

祇有浓阴布，都无烈焰张。临江增爽气，吟咏忆咸阳。
秋夜舟行宿前江
朱淑真（宋代）

扁舟夜泊月明秋，水面鱼游趁闸流。更作娇痴儿女态，笑将竿竹掷丝钩。
陈文恭公挽词
楼钥（宋代）

辅赞藏诸用，庸人自扰之。
惟公知好静，与物尽忘私。
德望仪群辟，威名憺远夷。
伤心白鸡梦，梁木有余悲。
郊居对雨寄赵涓给事包佶郎中
卢纶（唐代）

暑雨青山里，随风到野居。乱沤浮曲砌，悬溜响前除。

尘镜愁多浮，蓬头懒更梳。夜窗凄枕席，阴壁润图书。

萧飒宜新竹，龙钟拾野蔬。石泉空自咽，药圃不堪锄。

浊水淙深辙，荒兰拥败渠。繁枝留宿鸟，碎浪出寒鱼。

桑屐时登望，荷衣自卷舒。应怜在泥滓，无路托高车。
圣节有感
黄彦平（宋代）

漫说南风入舜弦，伤时抚事益悽然。
愔愔新绿愁鸲鹆，悄悄残悽拜杜鹃。
心折更闻胡部曲，眼明那复御炉烟。
蒜山瓜步江南北，宝鉴经囊若个边。
送人下第东归，再谒旧主人
齐己（唐代）

一战偶不捷，东归计未空。还携故书剑，去谒旧英雄。

楚雪连吴树，西江正北风。男儿艺若是，会合值明公。
鹊桥仙·出通明殿
刘克庄（宋代）

出通明殿，入耆英社，谁似侍郎洪福。掌中元自有三珠，更检校、诸孙夜读。管他莱相，管他鹤相，留我本来面目。希夷一枕未曾醒，笑人世，几回翻局。
奉和圣制同二相已下群官乐游园宴
赵冬曦（唐代）

爽垲三秦地，芳华二月初。酺承奠璧罢，宴是合钱馀。

柳翠垂堪奠，桃红卷欲舒。从容会鹓鹭，延曼戏龙鱼。

喜气流云物，欢声浃里闾。圣恩将报厚，请述记言书。
同明府章送沈秀才还石门山读书
皎然（唐代）

身为郢令客，心许楚山云。文墨应经世，林泉漫诱君。

欲随樵子去，惜与道流分。肯谢申公辈，治诗事汉文。
谢葛鲁卿雪中遣介送酒
沈与求（宋代）

雪舞白衣朝扣门，一车送酒借春温。寒威任减东阳带，和气全春北海尊。

应为半生怜曲糵，更留它日燕鸡豚。是中可饮公须记，报字如鸦醉眼昏。
薄媚（入破第一）
董颖（宋代）

窣湘裙，摇汉佩。步步香风起。敛双蛾，论时事。兰心巧会君意。殊珍异宝，犹自朝臣未与。妾何人，被此隆恩，虽令效死。奉严旨。

隐约龙姿怕悦。重把甘言说。辞俊雅，质娉婷，天教汝、众美兼备。闻吴重色，凭汝和亲，应为靖边陲。将别金门，俄挥粉泪。靓妆洗。
咏松
吴芾（宋代）

幸不生涧底，杰出苍苍崖。岁寒只孤秀，万木非吾侪。
赣守郑舜举寄诗酒于答书中就附四句
周必大（宋代）

十七篇诗酒满壶，赣州风景塞绳枢。
诗中有画今摩诘，安用当年八境图。
感恩
张纲（宋代）

伊昔趋青锁，尝叨奉紫宸。燕间承仄席，清问及垂纶。

宠荷皇恩重，归惭白发新。粉身那足报，结草是吾邻。
长安杂诗（十首）
王祎（明代）

自昔天子宅，雄丽称长安。
右瞻控陇蜀，左顾俯河关。
清渭北据水，太白南联山。
其间八百里，陆海莽平川。
神皋奠天府，风气固以完。
周家本仁厚，国统最绵绵。
汉唐能树德，亦复祚胤延。
秦隋秉虐政，二世即倾颠。
在德不在险，古语谅弗谖。
嗟兹异代后，遗迹已茫然。
宫殿皆劫灰，城市尽荒阡。
迤逦陇首阪，萦纡乐游园。
老树带落日，平芜被寒烟。
凭高一览古，千载在目前。
盛衰有天运，兴废复何言。¤
次韵张莼江太守过松山
赵完璧（明代）

古干蟠云老翠虬，清风骚屑暂来休。半天晴影苍崖畔，一派新凉碧海陬。

秋色故馀还似水，涛声欲泻未成流。烦襟久已无从涤，此日经过许散愁。
为李少监赋秋崖歌
释文珦（宋代）

四时之气秋最清，千崖风骨方峥嵘。
石黛碧玉迭照映，乔松老峥森纵横。
上有白云可为佩，下有寒泉堪濯缨。
樵夫仰视不敢上，鸾鹤日夜长和鸣。
若有人兮似冰雪，以斯崖兮拟高洁。
饮玄津兮餐玉屑，御清风兮朝帝阙。
梅山
与宏（清代）

汉吏逃名姓，而今地尚传。泉疑流夜雨，山欲锁春烟。

脱屐离尘网，裁云补水田。老僧消受得，梅子熟多年。
重过瓜步山
梅尧臣（宋代）

魏武赋忘归，孤军处山顶。
虽邻江上浦，凿岩山巅井。
岂是欲劳江，防患在萌颖。
我昔常登临，徘徊爱晴景。
片雨西北来，风雷变俄顷。
疾行下危磴，屡脱不及整。
沾濡入舟中，幼子喜抱颈。
问我适何之，衣湿不太冷。
昨暮泊其阳，月黑夜正永。
雁从沙际鸣，旅枕自耿耿。
平明夹橹去，庙树耸寒岭。
举首生白云，飘摇水中影。
绝句
洪炎（宋代）

桃花浪打散花楼，南浦西山送客愁。为理伊州十二叠，缓歌声里看洪州。